Nú árið er senn liðið . Upp í hugann koma atburðir sem tengjast árinu . Á vinnustað mínum hafa orðið mannaskipti . Á haustdögum vék Bjarni Harðarson af þingi , mér liggur við að segja sviplega . Að honum er mikil eftirsjá . Stutt viðkynni en ánægjuleg við litríkan og skemmtilegan mann ; karakter . Bjarni er hins vegar ekki genginn út af þjóðbrautinni . Um það er ég sannfærður . Vonast ég eftir áframhaldandi kynnum við þann góða dreng sem Bjarni er . Meira en slæmt - afleitt - þótti mér að missa af þingi annan mann sem ég hef átt alllöng kynni við . Það er stórvinur minn Guðni Ágústsson , Framsóknarmaður með stórum staf . Það er mikill sjónarsviptir að Guðna þegar hann nú segir skilið við Alþingi . Guðni var afgerandi í mannlífinu á Alþingi , setti á það sinn sterka svip og skreppur þingið saman við brotthvarf hans og er þó í engu hallað á góða einstaklinga sem koma í manns stað . Guðni er eins beintengdur inn í íslenska bændamenningu og hugsast getur . Fáum mönnum hef ég kynnst sem er eins heill í hugsun og verki gagnvart íslensku bændastéttinni og íslenskri menningu og er skarð fyrir skildi þegar hann hverfur af þingi . Brúin hjá Framsókn verður aldrei söm . Guðna Ágústssyni og fjölskyldu sendi ég hlýjar kveðjur . Myndir úr sextugs afmæli mínu 17. júlí 2008 . Handtakið traust og eins og jafnan erfitt að sleppa Guðna á góðri stund . Í afmælinu flutti hann mér glimrandi ræðu af alkunnri snilld og færði mér svo að gjöf konung íslenskrar náttúru , lax sem hann hafði sjálfur sett í .